สธ. เปิดจองคิวทำ “วัคซีนพาสปอร์ต” ผ่าน “หมอพร้อม” เริ่ม 18 ต.ค.นี้
สธ. เปิดระบบจองคิวล่วงหน้าขอรับ “วัคซีนพาสปอร์ต” สำหรับประชาชนที่ต้องการเดินทางไปต่างประเทศ แทนการวอล์คอิน ผ่านแอปพลิเคชัน “หมอพร้อม” เริ่ม 18 ต.ค.64
สธ. เปิดระบบจองคิวล่วงหน้าขอรับ “วัคซีนพาสปอร์ต” สำหรับประชาชนที่ต้องการเดินทางไปต่างประเทศ ผ่านแอปพลิเคชัน “หมอพร้อม” เริ่ม 18 ต.ค.นี้
17 ต.ค. 2564

นพ.กิตติ์พงศ์ สัญชาตวิรุฬห์ ผู้อำนวยการสถาบันบำราศนราดูร กรมควบคุมโรค กระทรวงสาธารณสุข (สธ.) กล่าวว่า กรณีประชาชนที่ต้องการเดินทางไปต่างประเทศสามารถขอรับวัคซีนพาสปอร์ตได้ที่หน่วยงานที่กรมควบคุมโรคกำหนด 100 แห่งทั่วประเทศ ประกอบด้วย กรุงเทพฯ นนทบุรี 3 แห่ง (สถาบันป้องกันควบคุมโรคเขตเมือง กรุงเทพมหานคร, สถาบันบำราศนราดูร จ.นนทบุรี และกองโรคติดต่อทั่วไป กรมควบคุมโรค จ.นนทบุรี) , ระดับเขต ได้แก่ สำนักงานป้องกันควบคุมโรค (สคร.) จังหวัดเชียงใหม่ จังหวัดสระบุรี จังหวัดชลบุรี จังหวัดขอนแก่น และจังหวัดสงขลา, ระดับจังหวัด 92 แห่ง และในอนาคตอาจขยายไปยังโรงพยาบาลภาครัฐในสังกัดมหาวิทยาลัย กรุงเทพมหานคร สภากาชาดไทย และสำนักงานตำรวจแห่งชาติเพิ่มเติม
โดยปัจจุบันมีประชาชนมาขอรับวัคซีนพาสปอร์ตจำนวนมาก โดยตั้งแต่วันที่ 19 เม.ย.-16 9ต.ค.64 มีผู้มารับบริการเฉพาะที่กรมควบคุมโรค 8,967 คน และภาพรวมในประเทศไทย 31,340 คน (9 ต.ค.64) โดยระบบเดิมประชาชนต้องวอล์คอินและใช้เวลานานในการทำวัคซีนพาสปอร์ต สถาบันบำราศนราดูรจึงได้เตรียมเปลี่ยนมาใช้ระบบออนไลน์ ทั้งนัดคิว ส่งหลักฐาน และนัดรับเล่ม ผ่านแอปพลิเคชัน “หมอพร้อม” ซึ่งพัฒนาโดยกองโรคติดต่อทั่วไป (กรต.) ร่วมกับศูนย์เทคโนโลยีอิเล็กทรอนิกส์และคอมพิวเตอร์แห่งชาติ (เนคเทค) และกองโรคติดต่อทั่วไปที่ให้บริการตั้งแต่วันจันทร์-วันเสาร์ เวลา 09.00-15.30 น. ทั้งนี้เพื่ออำนวยความสะดวกให้ประชาชนสามารถขอรับวัคซีนพาสปอร์ตได้มากขึ้น
สำหรับเอกสารที่ต้องใช้ในการขอหนังสือรับรองการสร้างเสริมภูมิคุ้มกันโรคโควิด มีดังนี้ 1.หนังสือเดินทาง (Passport) 2.บัตรประชาชน 3.เอกสารรับรองการได้รับวัคซีน โดยสามารถมารับหนังสือรับรองฯ ตามที่ได้นัดหมายไว้
ทั้งนี้ปัจจุบันในพื้นที่กรุงเทพฯ และปริมณฑล สามารถขอวัคซีนพาสปอร์ตได้ที่ 4 หน่วยงานในสังกัดกรมควบคุมโรค ได้แก่ 1.สถาบันบำราศนราดูร จังหวัดนนทบุรี โทร 0 2590 3427, 0 2590 3427 และ 0 2590 3430 (ในวันราชการ 8.30-16.00 น.) 2.สถาบันป้องกันควบคุมโรคเขตเมือง (สปคม.) กรุงเทพฯ โทร 0 2521 1668 3.ด่านควบคุมโรคติดต่อระหว่างประเทศ ท่าอากาศยานสุวรรณภูมิ จังหวัดสมุทรปราการ อีเมล [email protected] และ 4.กองโรคติดต่อทั่วไป อาคาร 5 ชั้น 6 กรมควบคุมโรค จังหวัดนนทบุรี โทร 0 2590 3232, 0 2590 3234 ถึง 35 หรืออีเมล [email protected] สอบถามเพิ่มเติมได้ที่สายด่วนกรมควบคุมโรค โทร.1422
